google/wiki40b huggingface dataset:
Capjongården

Capjongården er en bygning på Bragernes torg i Drammen, bygd av grossereren Anthoni Capjon. Den herskapelige gården sto ferdig i 1868.
Etter bybrannen på Bragernes i 1866 bygde den rike kjøpmanns- og trelasthandlerfamilien Capjon et staselig hus ved Bragernes torg. Capjon var opptatt av estetikk, og var blant stifterne av Selskapet til Drammens forskjønnelse og gavn i 1870.
Bygningen ble reist med inspirasjon fra italiensk senrenessanse, og skulle gjenspeile byggherrens økonomiske makt og gode smak. Første etasje skulle benyttes som forretningslokaler, og de to etasjene over skulle inneholde leiligheter.
På folkemunne har Capjongården gått under betegnelsen Bankgården, dette fordi det har vært bankvirksomhet i bygget siden 1875. I dag holder Sparebanken Øst til i bygget, og bygget eies også av Sparebanken øst.
Griffith University

Griffith University, etablert 21. september 1971, er lokalisert i Brisbane, Queensland, Australia. Giffith har fem avdelinger: Gold Coast, Nathan, South Bank, Logan og Mt.Gravatt. Det er et av Queenslands største universiteter med 33 000 studenter og 3500 ansatte.
(Alle kilder: www.griffith.edu.au)
Viktor Noring

Klubbkarriere

Noring debuterte i Allsvenskan i 2009, og kapret i løpet av våren en fast plass på Trelleborgs førstelag. Etter sesongen ble han kåret til Årets nykomling på Fotbollsgalan.
En av hans fremste egenskaper i forbindelse med keeperspillet har vært ansett for å være, formodentlig takket være hans lengde, hans evne til å dominere feltet i luftrommet, og på grunn av dette sammenlignes han også med den tidligere Trelleborgsspilleren Andreas Isaksson.
Den 20. februar 2012 ble Noring lånt ut fra Trelleborg til Malmö FF. Lånet strekket seg til 20. august 2012, og Noring vendte tilbake til Malmö FF etter endt lånetid.

Landslagskarriere

Noring har spilt femten landskamper i aldersbestemt fotball, hvorav fire på Sveriges U21-lag. Han ble første gangen tatt ut på A-landslaget i 2009, men fikk ikke spilletid da. Den 2. mars 2010 debuterte han på Sveriges U21-lag i en bortekamp mot Portugal.

Familie

Norings mor, Ylva Noring, ble svensk mester i triatlon 1987.
Dactyloceras

Utseende

Store til meget store (vingespenn 70-170 millimeter), brunspraglete sommerfugler. Vingene er meget store sammenlignet med kroppen. Hodet er forholdsvis stort, og ulikt de fleste andre spinnere har de en velutviklet sugesnabel. Antennene er ganske korte og tykke, ikke fjærformede. Forvingene er noe sigdformede, slik skiller de seg fra de asiatiske slektene av uglespinnere. De har et meget variert, brokete mønster i brunt, svart og hvitt. Den indre delen er mørk brun, ytre del er lysere med tallrike, fine tverrlinjer. Det er en mørk flekk i vingespissen og en serie av runde, svartkantede flekker langs ytterkantene. Bakvingene er forholdsvis store og mønstret omtrent som forvingene. Larvene har lange utvekster på kroppen når de er unge, men mister disse etter hvert.

Levevis

Ulikt de fleste andre spinnere (men i likhet med tussmørkesvermerne, Sphingidae, som de trolig er beslektet med) tar voksne uglespinnere næring til seg. Uglespinnerne holder til i skogsområder og larvene lever for det meste på busker og trær, kanskje særlig i oljetrefamilien (Oleaceae). Sommerfuglene flyr helst om kvelden.

Utbredelse

Slekten er utbredt i tropisk Afrika.
Sunnhordland tingrett

Sunnhordland tingrett er en førsteinstansdomstol under Gulating lagdømme. Tingretten ligger i Leirvik og dekker kommunene Bømlo, Fitjar, Kvinnherad, Stord, Sveio og Tysnes.  
Sorenskriver Knut Gramstad er embedsleder. I tillegg er det én tingrettsdommer og én dommerfullmektig. 
Sorenskrivergården i Leirvik med hageanlegg er foreslått vernet i verneklasse 2. Gården består av den opprinnelige sorenskriverbygningen som hovedsakelig ble oppført i 1912, men deler av den er eldre, og et nyere bygg. Sorenskriverbygningen er delt i en kontordel og en boligdel. I 1994 ble det oppført en ny bygning bak den opprinnelige som inneholder to rettssaler og arkiver. Disse to bygningnene er forbundet med en innglasset gangbro. Det er også et lite uthus til gården.
François Le Métel de Boisrobert

Bakgrunn

De Boisrobert var sønn av et medlem av court de aides i Rouen. Han var av protestantisk bakgrunn. Han tok juridisk utdannelse og arbeidet en kortere tid som advokat i Rouen. I 1623 avsverget han imidlertid sin protestantiske tro, og bav ble kort etter viet til katolsk prest og ble abbé av Châtillon-sur-Seine.
I 1625 deltok han på en sendeferd til London, og i 1630 ble han sendt til Roma der han vant pave Urban VIIIs gunst og fikk beskjedent priorat av ham i Nozay (nær Nantes).

I de høyere franske kretser

Han kom så til Paris. Han ble gjennom Nicolas Faret innført i litteraten Valentin Conrarts vennekrets. I Paris vant han Richelieus gunst. Han ble utnevnt til hoffpredikant og kongelig kapellan, og ble opphøyd til adelig stand. 
De Boisrobert utøvde stor innflytelse på Richelieu og anses å ha vært den som gav ham ideen å opprette Det franske akademi, som de Boisrobert selv ble medlem av. Akademiets første møter fanty sted i hans hus, og han bidro selv vesentlig til den nye institusjonens arbeide, som ved avholdelsen av  den fjerde tale underr tittelen Pour la défense du Théâtre, hvorved medlemmene engasjerte seg til teateres forsvar. Han var et av akademiets mest arbeidsomme medlemmer.
Ved siden av sine hovedarbeider Les Thuileries og L’Aveugle de Smyrne forfattet han prosa-brev, dramatiske dikt, åtte tragedier og ti komedier,de siste i Lope de Vegas stil. Noen av tekstene ble dessuten tonesatt av komponisten Pierre Guédron. Mot midten av 1600-tallet befattet han seg med den dikteriske mote som da var oppstått innen lyrikken, bouts-rimés, der man diktet på rappen etter angitte enderim.
Etter at han tidvis hadde tapt kardinal Richelieus gunst dro han i eksil. Da engasjerte mange medlemmer av akademiet seg for hans hjemkomst og fornyede nærvær i akademiet, og frem til Richelieus død i 1642 kunne han spille en betydelig rolle der. Men den tapte han imidlertid igjen under førsteminister Jules Mazarins tid, til de grader at det i 1657 til og med dukket opp en pamflett som fikk til angrep på ham. Den var forfattet av Antoine Baudeau de Somaize. privatsekretæren til Maria Mancini, en av kong Ludvig XIVs metresser og nise av kardinal Mazarin.
Han har skrevet flere skuespill, hvoran kan nevnes La belle plaideuse (1655), som skal ha inspirert Molière til L'avare.
Under sine siste år viet han seg i utstrakt grad til sine prestelige plikter.
Kvalifisering til Tippeligaen 2011

Kvalifisering til Tippeligaen 2011 ble spilt høsten 2010 mellom Hønefoss som kom på 14.-plass i Tippeligaen 2010 og lagene på 3.- til 5.-plass i 1. divisjon 2010, Fredrikstad, Løv-Ham og Ranheim.
I finalen møttes Fredrikstad og Hønefoss, der Fredrikstad etter 8-1 sammenlagt rykket opp til Tippeligaen 2011 .
Svo á jörðu sem á himni

Regissør og medvirkende

Svo á jörðu sem á himni er Kristín Jóhannesdóttir sin siste film. Filmen er basert på hennes eget manus.
Filmens hovedroller spilles av Tinna Gunnlaugsdóttir og Pierre Vaneck.

Filmen

Svo á jörðu sem á himni ble valgt som islands bidrag til Nordic co-production Year og ble vist på Cannes-festivalen i 1992 som en del av Cannes Fokus på nordisk film. As in Heaven vant også Amanda prisen i Norge, i 1993, for Årets Filmfotograf. Prisen Årets Filmfotograf gikk til fotografen for filmen, Snorri Thórisson. I tillegg vant Kristín Jóhannesdóttir, 1992, Interfilm Award på Mannheim-Heidelberg International Filmfestival for denne filmen.
Filmen handler om ei jente som opplever noe hun beskriver som en forbannelse fra havet.
Svo á jörðu sem á himni er beskrevet som en film som på en god måte blander forskjellige realiteter.
Riot Games

Riot Games er en amerikansk videospillpubliserer som ble etablert i 2006. Hovedkontoret deres er nå i West Los Angeles, California. De har også andre kontorer i St. Louis, Dublin, Berlin, Seoul, São Paulo, Istanbul, Moskva, Sydney, og Taipei.
Riot Games har produsert et eneste spill, League of Legends, som ble utgitt i både Nord-Amerika og Europa 27 Oktober 2009.
Xiphiopsylla poggii

Liv og utvikling

I alle fall noen av artene er knyttet til gnagere som lever i høylandet i Afrika.

Utbredelse

Artene i slekten Xiphiopsylla ser ut til å være begrenset til Øst- og Sentral-Afrika.
ZAZ

ZAZ eller Zaporizhia Bilfabrikk (Ukrainsk: ЗАЗ, Запорізький автомобілебудівельний завод) er Ukrainas største bilprodusent, og holder til i byen Zaporizjzjia. Merket er også kjent under sitt tidligere navn, AvtoZAZ.

Historie

Selskapet ble etablert i 1960 som ZAZ (Zaporozhskiy avtomobil'nyi zavod) for å produsere en kopi av Fiat 600 — en billig bil for folket. Fra 1975 til 2002 var fabrikken en del av selskapet AvtoZAZ.
Modellene med navn «Zaporozhets» (Ukrainsk: Запорожець) ble drevet av en luftkjølt, bakmontert V4 produsert av MeMZ. Karosseriet på de tidlige modellene, 965, var svært likt Fiat 600. Den redesignede 966 var mer lik en NSU Prinz. Til tross for dårlig driftssikkerhet ble de raskt svært populære i Sovjetunionen.
De nyere forhjulsdrevne bilene var basert på ZAZ Tavria (i produksjon siden 1980-tallet), og ble drevet av en vannkjølt, frontmontert MeMZ-motor.
Da selskapet AvtoZAZ-Daewoo ble stiftet som en joint venture med Daewoo Motors i 1998 ble ZAZ tildelt en eierandel på 50% i det nye selskapet på vegne av AvtoZAZ. Daewoo Motors gjorde store investeringer og etablerte produksjon av sine egne modeller, samtidig som de beholdt og moderniserte ZAZ-merket. Samme år begynte produksjonen av Daewoo Lanos, parallelt med montering av flere eldre VAZ-modeller.
I 2001 gikk Daewoo Motors konkurs, og Ukrainian Automobile Corporation (UkrAVTO) kjøpte AvtoZAZ i 2002. Alle fabrikkene ble overført til ZAZ, og selskapet fikk en ny logo. Daewoos del i samarbeidet ble kjøpt opp av sveitsiske Hirsch & CIE i 2003.
Ilyichyevsk-fabrikken brukes i dag til montering av Chevrolet Aveo og Chevrolet Lacetti. En tilpasset versjon av Lanos med motor fra MeMZ, Daewoo Sens, ble satt i produksjon i 2002. Mot slutten av 2004 startet fullskalaproduksjon av modellen ZAZ Lanos T150.
Televisa

Historie

Den 7. september 1970 gikk TV-programmet «24 Horas» på lufta for første gang og ble et av Mexicos mest sette nyhetsprogrammer noensinne. Programvert var den legendariske journalisten Jacobo Zabludovsky som har vært anker i programmet i nesten 30 år.
Den 19. september 1985 forårsaket et jordskjelv som målte 8,1 på Richters skala omfattende skader i Mexico by og etterlot det sørlige tårnet på Televisas hovedbygning ødelagt. Likevel ble overføringene ikke alvorlig berørt.
Meddomsrett

Meddomsrett er en betegnelse som brukes i norsk rettspleie når retten består av lekdommere i tillegg til én eller flere fagdommere.

Straffesaker

I tingretten, som er første instans i det norske rettssystemet, settes retten som utgangspunkt alltid som meddomsrett i straffesaker (unntak gjelder i såkalte «tilståelsessaker», der tiltalte har kommet med en uforbeholden tilståelse). Denne består som hovedregel av én fagdommer og to lekdommere. Dersom saken er av alvorlig art og/eller er uvanlig komplisert, kan det bestemmes at retten i stedet skal bestå av to fagdommere og tre lekdommere. Lekdommerne deltar under hele rettsforhandlingen, og avgjør sammen med fagdommeren skyld- og straffespørsmålet på den etterfølgende domskonferansen.
I lagmannsretten går de straffesakene som ikke har strafferamme på over seks år for såkalt forsterket meddomsrett, dersom det er anket over bevisbedømmelsen under skyldspørsmålet. Denne består av to fagdommere og fem lekdommere, som på samme måte som i tingretten sammen avgjør alle spørsmålene som oppstår i saken, både av faktisk og rettslig natur.

Sivile saker

I sivile saker er utgangspunktet at saken i tingretten går med kun én fagdommer. Dersom en av partene krever det, eller retten ser det ønskelig, skal retten imidlertid settes som meddomsrett med to lekdommere i tillegg til fagdommeren. Dette vil særlig kunne være praktisk i saker som angår særlig kompliserte spørsmål. I slike tilfeller vil det bli oppnevnt lekdommere fra det spesielle meddommerutvalget, som omfatter personer med særlig fagkyndighet.
Nengō

Japansk tidsregning eller  nengō (japansk: 年号, nen'gō) tar utgangspunkt i keiserlige regjeringsperioder og var av hevd bygd på en månekalender. Systemet kommer fra keisertidens Kina og ble innført i Japan under Naraperioden. Lignende systemer har også vært i bruk i Kina, Korea og Vietnam, men det er bare i Japan det er i bruk enn i det 21. århundre. På offisielle dokumenter benyttes som regel nengo-systemet, mens det i hverdagsbruk blandes friskt med den vestlige tidsregning.

Bakgrunn og beskrivelse

Opprinnelig kunne en japansk keiser ha flere regjeringsperioder og periodene ble ofte byttet ut av forskjellige astrologiske eller politiske grunner. I samband med Meijirestaurasjonen 1867–68 gikk Japan over til å ha bare en regjeringsperiode per keiser, noe som var blitt praktist i Kina siden Mingdynastiet. I samband med dette er det blivit bruk å identifisere keisere med sin regjeringsperiode snarere enn med det posthume navnet. Den 1. januar 1873 gikk Japan også over til den vesterlandske gregorianske kalender.
Til forskjell fra kinesiske regjeringsperioder som innledes det første året etter at en ny keiser er tiltrådt, endres japanske regjeringsperioder samme år som keiseren dør og dato endres retroaktivt ved behov.
Mellom år 654 og 701 ble ingen ny periode innledet, med unntak av et forsøk på å gjenopplive systemet i 686. Siden da finnes det imidlertid en ubrutt liste over perioder. For de årstall som mangler, samt for tiden før den første perioden, benyttes i offisielle historiske lister den regjerende keisers nabn fulgt av et årstall. Det første årstallet i en slik tiddregning er keisere Jimmus regjering, år 1, noe som tilsvarer år 660 f.Kr. Da Japan var delt mellom to rivaliserende troner, holdt de respektive hoffene seh med separate perioder.
Inneværende periode (pr 2019) heter Heisei og ble innledet i 1989, hvorfor 2019 skrives  Heisei 31. Bemerk at det første året i en æra,  (元年, gannen), har nummer 1, ikke 0.
Oryctini

Utseende

Store (gjerne 25-60 millimeter) biller, kroppen mer eller mindre sylindrisk. Det er stor forskjell på kjønnene. Hannen er vanligvis markert større enn hunnen, og har et langt horn på hodet, ofte også ett til tre fremoverrettede horn på pronotum, som er markert uthulet i den fremre delen. Antennene er korte og vifteformede. Beina er kraftige, leggene (tibiae) med skarpe tenner på utsiden.

Levevis

De fleste har larver som lever i død ved eller muld, og utviklingen tar gjerne flere år. Tross sine tunge kropper flyr disse billene godt. De eter gjerne råtnende frukt. Hannene bruker hornene sine til å sloss om hunnene, en hann prøver gjerne å få hornet under motstanderen og vippe ham over på ryggen.
Neil Kinnock

Biografi

Etter studier i historie og pedagogikk ved universitetet i Cardiff ble Kinnock i 1970 innvalgt i det britiske underhuset for Labour. Han var formann for en rekke utvalg i parlamentet. I 1980 ble han medlem av Labours skyggekabinett. Han ble leder for opposisjonen i Underhuset og formann for Labour i 1983, mens Roy Hattersley ble nestleder. Etter å ha tapt to valg, sist i 1992 mot John Major, trakk han seg som opposisjonsleder.
I 1995 ble Kinnock medlem av Europakommisjonen, og hadde frem til 1999 ansvar for transport. Fra 1999 var han visepresident og hadde ansvar for administrasjon og forvaltning.
Neil Kinnock er nestleder i Den sosialistiske internasjonale. Han er gift med europapolitikeren Glenys Kinnock og har to barn. Deres sønn Stephen Kinnock er gift med den tidligere danske statsministeren, Helle Thorning-Schmidt, som også var leder for det danske sosialdemokratiske partiet. I 2005 ble Neil Kinnock utnevnt til life peer som baron Kinnock.
Kinnock ble i 2014 utnevnt til 2. klasse (sølv) av den sørafrikanske Ordenen O. R. Tambos følgesvenner for sin innsats mot apartheid.
Mathias Kolstad Holm

Biografi

Holm er født og oppvokst i Drammen og startet å spille håndball for Reistad IL. Han er en av de i DHKs historie med flest kamper for klubben og har vært med på mange store begivenheter . Mathias har vært i en årrekke og er fortsatt en av eliteseriens beste målvakter, dette går tydelig fram både av landslagsdeltakelse tidlig i karrieren og diverse kåringer senere; han ble senest kåret til eliteseriens beste målvakt i desember 2017. Holm var dessuten sterkt delaktig i at DHK slapp inn klart færrest mål i Eliteserien 2017/2018. En håndballkuriositet er at Holm har spilt eliteseriekamp og reddet fra Mini Jakobsen, Jakobsen som fikk eliteseriedebuten i håndball i 50-årsgave klarte ikke overliste Mathias selv om han kom alene på kontring. Han er barnebarnet til skuespiller Sverre Holm.

Utdannelse og jobb

Holm er utdannet Siviløkonom. Han har både en Bachelorgrad og en Mastergrad i økonomi fra Handelshøyskolen BI; i 2010 studerte han et semester ved Auckland University of Technology (AUT).
Holm arbeider per august 2017 i Nordea som investeringsrådgiver.

Landslag

Holm har syv landskamper for det norske Herrelandslaget og tilsammen 58 U- og Juniorlandskamper. Holm debuterte mot Finland i 2007 med en rekordhøy redningsprosent på 70.7 under ledelse av daværende landslagstrener Gunnar Pettersen. Per 2018 har han ikke vært tilbake på landslaget etter utenlandsoppholdet ifm studier i 2010.
Finlands luftfartsmuseum

Historie

Organisasjonen bak museet, luftfartsmuseumsforeningen (finsk: Ilmailumuseoyhdistys ry) ble etablert 4. desember 1969. Museet ble åpnet i 1972, opprinnelig plassert i kjellerlokalene til terminalbygningen til Helsingfors-Vanda lufthavn, men kunne flytte til egne fasiliteter i 1981. Museet er under stadig ekspansjon med tilfang av nye objekter. Det omfatter i dag en egen kontorfløy, laboratorium, bibliotek, arkiv og et auditorium for 200 besøkende.

Utstillinger

Det finnes bortimot 7 000 objekter i museets samlinger, et bibliotek med 16 000 bøker, 160 000 tidsskrifter og mindre trykksaker om luftfart. Et stort antall servicemanualer for ulike flytyper.
Museet har for tiden 72 fly til utstilling. Noen er unike, som for eksempel det finskbygde Karhumäki Karhu 48B og det lisensbygde franske Caudron C.60
Gedenkstätte Deutscher Widerstand

Gedenkstätte Deutscher Widerstand er et minnesmerke og informasjonssenter dedisert alle motstandsbevegelser i Nazi-Tyskland.
Senteret er lokalisert i Bendlerblocks østfløy i Stauffenbergstraße i Berlin-Tiergarten, bygningen som det feilslåtte 20. juli-attentatet ble ledet fra, og der flere av de involverte hadde arbeidsplassene sine. Senteret ble grunnlagt i 1980, til minne om motstandskjemperne fra dette attentatforsøket, spesielt de som ble henrettet i Bendlerblock: Ludwig Beck, Friedrich Olbricht, Claus Schenk Graf von Stauffenberg, Albrecht Ritter Mertz von Quirnheim og Werner von Haeften.
Senere er senteret utvidet til å omfatte all opposisjon mot NS-styret, også de som i det stille gav bistand til forfulgte jøder: prosjektet Gedenkstätte «Stille Helden». Et annet prosjekt omhandler Georg Elsers attentat mot Hitler 8. november 1939. Det historiske retterstedet i Plötzensee-fengselet i Berlin-Plötzensee er en del av Gedenkstätte Deutscher Widerstand, og organisasjonen driver et museum i Otto Weidts tidligere verksted for blinde i Berlin-Mitte.
Kvinnliga medborgarskolan vid Fogelstad

Komtemåtta

Komtemåtta var en fiktiv kommune, et pedagogisk grep for å undervise i kommunalkunnskap og møteteknikk. Samfunnskunnskap og statsborgerskap var viktige emner. Målet var at kvinnene skulle kunne bli aktive samfunnsborgere, og også selv kunne påta seg kommunale oppdrag. For at kursdeltagerne skulle lære hvordan en kommune fungerer, opprettet skolen (på papiret) den fiktive kommunen Komtemåtta. Der fikk de øve på ulike oppgaver. De ble manntallsført i kommunen, og fikk roller som blant annet prost, pensjonatvertinne og lensmann.
I Komtemåtta ofret de seg mest for kommunale og politiske anliggender, men der fantes også en husmorforening, en idrettsforening og en avholdslosje. I kommunen ble det avholdt møter i ulike råd og styrer, som kirkeforsamling, skolestyre og styrer for fattigvesen og barnevern. På møtene ble det ført protokoller.  
I en artikkel i Tidevarvet 1930, signert Devinez (Elin Wägner), ble det antydet at Komtemåtta også kunne sees som en parodi på det mannlige foreningslivets "invecklade ceremonier, dess former, dess skyttelgång av skrivelser, dess anföranden, klubbslag och knep".
Toru Sano

Japans herrelandslag

Toru Sano spilte 9 landskamper for Japans herrelandslag.
Haug (Haugsbygd)

Haug (gnr. 136) er en gammel storgård i Haugsbygd på Ringerike, trolig en opprinnelig urgård. Gården ligger i tidligere Norderhov herredskommune, nå Ringerike kommune i Buskerud.
Haug kirke fra 1200-tallet ble i sin tid anlagt kloss ved gården Haug, som må antas å være opphavet til navnet på kirken. Grunnen kirken står på kan fra riktig gammelt av ha tilhørt Haug, men om man legger gårdsnummeret til grunn må den være avstått fra gården Løken. Den grenser mot kirken i vest og er den mest betydningsfulle gården i bygda i dag. Haug er imidlertid også opphavet til navnet Haugsbygd, som nå hefter ved både bygda og Haugsbygd ungdomsskole. Bygda gikk imidlertid tidligere under navnet Vang eller Vangsbygd, som ble regnet som en fjerding, med referanse til navnet Vangsfjerdingen. Barneskolen i bygda heter Vang skole og ligger nærmest vegg-i-vegg med ungdomsskolen på andre siden av veien for kirken. Grendehuset i bygda, som grenser til kirken og ligger rett over veien for ungdomsskolen, bærer (nær sagt naturligvis) navnet Haugvang.
Haug nevnes første gang i skriftlige kilder i et diplom fra cirka 1430 (DN. b.II s.528). Oluf Rygh nevner imidlertid ikke Haug i sin bok Norske Gaardnavne i forbindelse med gjengjerden i 1528, men hevder derimot at gården først nevnes som Houg i 1604, og da som en halvgård. Haug står imidlertid oppført som fullgård under navnet Hoff i 1528 (NRJ. IV, 147), så Rygh må ha tolket gårdsnavnet feil.
Hvor betydningsfull Haug har vært er umulig å si noe om i dag. At gårdsnavnet hefter ved så mange av bygdas viktige plasser, kan imidlertid indikere at den må ha vært mer betydningsfull enn hva skriftlige kilder kan bevitne i dag. Den moderne gården er imidlertid en liten og ubetydelig gård i forhold til andre gårder i bygda.
Topografisk kart

Et topografisk kart er et kart som viser topografien i området kartet dekker. Topografiske kart har numerisk høydeangivelse for visse punkter, og den generelle terrenghøyden angis med koter. Farger og skravering brukes for å angi snaufjell, vegetasjon, myrer, elver, vann med mere. I tillegg brukes en rekke symboler for å angi bebyggelse og annet.
Bra mennesker

Handling

David har nettopp sluppet ut fra fengselet, der han har sittet for innbrudd. Han treffer den prostituerte Maggi og følger med henne hjem. De bestemmer seg for å starte et nytt liv sammen og flytter til landet. Lokalbefolkningen, de «bra menneskene», gjør imidlertid livet surt for dem. De er opprørt over at Maggi og David ikke er gift. De får vann på mølla når det viser seg at paret har gitt tilhold for innbruddstyven Peder Basen. Lokalbefolkningen sørger for at David mister jobben og arbeidsløsheten tar hardt på paret. Til slutt lar lokalbefolkningen dem leve sitt liv i fred.

Trivia

Braatens stykke ble senere filmatisert av Ingmar Bergman med tittelen Ungt blod (1946)